Diari Oficial de la Generalitat Valenciana


Sumari del DOGV 8688, del 29-11-2019 (2019/11494)

RESOLUCIÓ de 26 de novembre de 2019, del director general de Treball, Benestar i Seguretat Laboral, per la qual s'amplia el termini per a la presentació de la justificació de les ajudes destinades a finançar els costos fixos d'inclusió en el Règim Especial de Treballadors per Compte Propi o autònoms de la Seguretat Social dins del Programa de foment del treball autònom a la Comunitat Valenciana, per a l'exercici 2019.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8688

Data del DOGV
:   29-11-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/11398


Data del document
:   26-11-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 26 de novembre de 2019, del director general de Treball, Benestar i Seguretat Laboral, per la qual s'amplia el termini per a la presentació de la justificació de les ajudes destinades a finançar els costos fixos d'inclusió en el Règim Especial de Treballadors per Compte Propi o autònoms de la Seguretat Social dins del Programa de foment del treball autònom a la Comunitat Valenciana, per a l'exercici 2019. [2019/11478]  
De conformitat amb l'article 30.1 de l'Ordre 15/2017, de 20 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i s'estableix el procediment de concessió de les ajudes del Programa de foment del treball autònom a la Comunitat Valenciana (d'ara en avant, Ordre de bases), modificat per l'apartat 13 de l'Ordre 2/2019, de 14 de gener, de la mateixa conselleria, les persones beneficiàries justificaran la subvenció concedida mitjançant l'acreditació, davant de la direcció general competent en matèria de treball, dins del termini de quinze dies des de la data que s'especifique en cada convocatòria, de l'abonament de les quotes del RETA corresponents a l'any natural a què es referisca aquesta. No obstant això, continua dient el mateix precepte, l'òrgan concedent podrà ampliar el termini o concedir-lo per a correccions, en els termes establits en la Llei 38/2003, de 17 de novembre, general de subvencions i les seues normes de desenvolupament, i en la Llei 39/2015, d'1 d'octubre, del procediment administratiu comú de les administracions públiques, sempre que el retard obeïsca a causes degudament justificades en l'expedient i no imputables a la persona beneficiària de la subvenció.  
  
En aquest sentit, d'acord amb el punt 3 de l'apartat tretzé de la Resolució de 13 de març de 2019, de la directora general de Treball i Benestar Laboral, per la qual es convoquen ajudes destinades a finançar els costos fixos d'inclusió en el Règim Especial de Treballadors per Compte Propi o autònoms de la Seguretat Social dins del Programa de foment del treball autònom en la Comunitat Valenciana, per a l'exercici 2019, les persones beneficiàries haurien de justificar les ajudes concedides mitjançant procediment telemàtic, acreditant les quotes abonades al RETA durant 2019 en el termini de quinze dies naturals a partir del 30 de novembre d'enguany.  
No obstant això, a través de la Resolució de 20 de setembre de 2019, de la Direcció General de Treball, Benestar i Seguretat Laboral, publicada en el Diari Oficial de la Generalitat Valenciana número 8641, de 24 de setembre de 2019, es va ampliar en tres mesos el termini màxim per a resoldre i notificar la concessió d'aquestes ajudes, i la data en la qual previsiblement s'adoptarà aquesta resolució porta a adequar el termini de justificació del qual disposaran les persones beneficiàries perquè puga computar-se de manera que concorde amb aquella.  
D'altra banda, de conformitat amb l'article 14 de l'Ordre de bases, en relació amb l'article 9 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, la competència per a resoldre la concessió d'aquestes ajudes correspon a la persona titular de la Conselleria d'Economia Sostenible, Sectors Productius, Comerç i Treball, dins dels límits establits per l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. No obstant això, segons estableix el mencionat precepte de l'ordre de bases, la competència per a resoldre està delegada en la persona titular de la direcció general competent en matèria de treball, per la qual cosa, d'acord amb el que es preveu en l'article 117 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, correspon resoldre per delegació a la persona titular de la Direcció General de Treball, Benestar i Seguretat Laboral.  
  
Per tot això, en virtut dels preceptes esmentats, en relació amb l'article 70 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, així com amb l'article 32 de la Llei 39/2015, d'1 octubre, de procediment administratiu comú de les administracions públiques, i altra normativa de pertinent aplicació, resolc:  
  
Ampliar el termini de presentació de la justificació de les ajudes concedides, que queda fixat en quinze dies naturals computats a partir de l'endemà de la publicació de la resolució de concessió d'aquestes ajudes en el Diari Oficial de la Generalitat Valenciana.  
  
València, 26 de novembre de 2019.- El director general de Treball, Benestar i Seguretat Laboral: Gustavo José Gardey Cardona.